送劉景文兩浙西路都監
作者：晁補之
朝代：宋

paragraphs: 劉侯八尺力如虎，遣守黄河千里堤。
閉門寒郊似深隠，蟲響秋巷牆懸梨。
我官北門四換歲，訪飲屢過城濠西。
雁飛不到建章闕，欲往何異車無輗。
詩篇驚人衆側耳，蚤有高譽無卑栖。
詔綏兵馬吳八郡，畫船下汴光生蜺。
西湖靈隠天下冠，幽人釋子多招提。
松林竹塢我行地，拂拭定有塵埃題。
山堂清酒小泥赤，吳歌白紵雙蛾低。
少年放意入雲水，只今塊坐愁冠笄。
君行日夜向佳景，洞庭霜落羞鰅鮧。
莫誇能飯便鞍馬，閩琛海賮通蠻谿。
時平游宦行樂耳，屬有佳客須頻携。
明年我亦丐一邑，扁舟江上隨鳧鷖。